Кито Лоренц
Утрото на моята любима

Превод от немски: Венцеслав Константинов, —

chitanka.info

Когато угасените полилеи на кестените се извисят

под стария театрален свод на небето

и новият комин с червен рубин в сивата си вратовръзка

задирижира утринния концерт

на белите дробове,

а едно зрънце истина се плъзне в пясъчния часовник

на мраволъва,

зелената папрат разтвори детското си юмруче, кихне

бодливи спори, духне слънчеви прашинки, прозее се,

един щастлив електротехник забие бръмбаровите нокти

на своите кънки в забучалия телеграфен стълб

и мъдър поет трепанира яйце от кокошка-джудже,

внимателно го римува с тънкото кукуригане

на три четиристишия,

а тромав асистент по физика с бял горчив

пърхот

по костюма програмира по-скъпа изчислителна машина

за по-бърз реактор-размножител, по-хитроумен —

и тъй, докато нулевата серия на вършачките за мед

на смени се рои в градинките пред къщите,

а хеликоптери във вид на уханно жужащи кафемелачки

кацат по балконите,

тя, тя, тя слага две малки контактни лещи

върху зениците на гърдите си,

подновява двете миглести пъпки в стройната

висока ваза на шията си

и върху еднакво съвършените птици

на своите влюбени помежду си нозе

тръгва НА РАБОТА в един свят, който заради нея

се преобразява

с всички вероятни случайности

и непредвидени необходимости —

например кръстовището трака като ножицата

на нейния фризьор,

докато аз се разхождам с кола по моста

на утринната й гимнастика

покрай поляната, чиито будилници от щурци

никой не изключва,

върху която лежи малка лужишка цигулка, едно изящно ухо.

1979

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.